Kom kuier saam - Events - Windhoek Express
Thursday, February 27th, 2020 05:29:55
Heerlike skaapspit is op die ontbytspyskaart. Foto verskaf
Dis pret en plesier, dis tyd vir spring en baljaar. Dis basaartyd die ­naweek by NG kerk ­Pionierspark en as jy dit misloop, mis jy uit!
"Daar heers 'n heerlike kermis-at­mos­feer en almal word genooi om dit by te woon," sê
Cornel Corbett van dié gemeente. Soos met enige basaar, is daar 'n verskeidenheid kosstalletjies om almal se honger te stil, en ds Dries Burger se gunsteling Bitterballe is bo-aan die spyskaart.
Die kommittee is reeds sedert verlede week besig om balletjies te rol en te vries vir die komende naweek se joligheid.
Daar sal ook 'n spitskaap en pap vir ontbyt gereed wees, sowel as roosterkoek en worsbroodjies.
Vleis van Kalkrand is ook te koop aangebied.
Maar geen basaar is 'n basaar sonder 'n poedingtafel nie en dus kan soettande uitsien na pannekoek, 'n verskeidenheid poeding, koeksisters en ander gebak.
Volgens Cornel is hierdie 'n ideale dag om met die hele gesin uit te span. "Ouers kan rustig die basaar geniet terwyl die kinders veilig en onder toesig vermaak word," sê sy. Elke kategese groep is verantwoordelik vir 'n speletjie en dus sal kinders kan kies en keur. Daar is tot 'n spookhuis en 'n waterglybaan, so onthou maar 'n stel droë klere en 'n handdoek.
Die Pretorius-broers sorg vir goeie musiek gedurende die fees, so los jou oggend koffie en kom geniet 'n varsgemaakte pot op 6 April by die NG kerk Pionierspark.